Virallinen lehti nro C 341 , 29/11/1999 s. 0027



KIRJALLINEN KYSYMYS E-4041/98 esittäjä(t): Alexandros Alavanos (GUE/NGL) komissiolle (13. tammikuuta 1999) Aihe: Euroopan laajuiset liikenneverkot - Via Egnatia - vertikaaliset akselit Rakenteilla olevasta Via Egnatiasta tulee toimiva ja tuottava osa Euroopan laajuista liikenneverkkoa ja se vahvistaa oleellisesti valtioiden rajoilla sijaitsevien alueiden välisiä suhteita, kun tiehankkeet, jotka yhdistävät Via Egnatian vertikaalisilla akseleilla Kreikan naapurivaltioihin Albaniaan, FYROMiin, Bulgariaan ja Jugoslaviaan on saatu päätökseen. Voisiko komissio toimittaa tietoja Via Egnatian vertikaalisten akselien kolmansien maiden alueella olevia osia koskevien suunnitelmien tämänhetkisestä tilasta, erityisesti mitä tulee hankkeen rahoitukseen ja välttämättömiin valmisteleviin töihin, edellä mainituissa valtioissa? Komission jäsenen Neil Kinnockinkomission puolesta antama vastaus (9. maaliskuuta 1999) Kreikan Via Egnatia -moottoritie, joka on yhteydessä neljänteen, yhdeksänteen ja kymmenenteen yleiseurooppalaiseen liikennekäytävään, kuuluu Euroopan laajuisten liikenneverkkojen ensisijaisiin hankkeisiin. Komissio on samaa mieltä siitä, että kyseisen moottoritien toimivuus paranee rakentamalla vertikaalisia tieakseleita, jotka liittävät Via Egnatian Albaniaan, entiseen Jugoslavian tasavaltaan Makedoniaan (EJTM) ja Bulgariaan. Nämä akselit ovat myös osa raja-alueyhteistyötä kyseisellä alueella. Kreikalle vuosiksi 1994-1999 tarkoitetusta yhteisön tukikehyksestä, Interreg II -yhteisöaloitteesta sekä koheesiorahastosta on jo myönnetty varoja alla lueteltuja yhteisön alueelle rakennettavia tieakseleita varten, jotka yhdistävät Via Egnatian Albaniaan, EJTM:aan ja Bulgariaan. - Kreikka-Albanian raja: Ioannina-Kakavia ja Siatista-Kristallopigi - Kreikka-EJTM:n raja: Kozani-Florina-Niki - Kreikka-Bulgarian raja: Thessalonike-Serres-Promakon ja Alexandroupolis-Ormenio. Kaikilla näillä tieakseleilla työt ovat parhaillaan käynnissä. Phare-ohjelmasta on myönnetty varoja Ioannina-Kakavian ja Siatista-Kristallopigin tieakselien jatkamiseen Adrianmerelle asti Durresiin sekä Thessalonike-Serres-Promakonin tieakselin jatkamiseen Sofiaan. Albanialle on myönnetty Phare-ohjelmasta 15 miljoonaa euroa Kakavian ja Gjirokasterin välisen tien parannustöihin. Toimeksisaajan on määrä aloittaa työt toukokuussa 1999. EJTM:lle on myönnetty Phare-ohjelmasta 6,2 miljoonaa euroa Gevgelijaan rakennettavaa E75-tien 4,6 kilometrin pituista osuutta varten. Kyseinen tie yhdistää EJTM:n Thessalonikeen. Phare-ohjelmasta rahoitetaan niin ikään E75-tien Negotinon ja Demir Kapijan välisen osuuden rakentamista30 miljoonalla eurolla. Raja-alueyhteistyön ohjelmista on jo myönnetty tähän tarkoitukseen 11 miljoonaa euroa vuosina 1997 ja 1998. Loput on tarkoitus rahoittaa vuosien 1999 ja 2000 ohjelmista. Tekniset suunnitelmat ovat saatavilla. Bulgariassa Phare-ohjelman varoilla oli tarkoitus parantaa Thessaloniken ja Sofian välistä tieosuutta sekä Alexandroupolis-Ormenion tieakselia Haskovoon asti. Jugoslaviaa koskevia tietoja ei ole saatavilla. Yhteisö pyrkii luonnollisesti jatkossakin siihen, että näiden yhteyksien rahoittamiseen voidaan käyttää kaikkia mahdollisia olemassa olevia ja tulevia yhteisön rahoitusvälineitä Agenda 2000 -ohjelman puitteissa aikavälillä 2000-2006.